b'\n_START_ARTICLE_\nHaldor Tops\xc3\xb8e\n_START_SECTION_\nKarriere\n_START_PARAGRAPH_\nHan blev student fra Frederiksberg Gymnasium 1931, hvorefter han sidel\xc3\xb8bende studerede fysik under Niels Bohr og Kemi p\xc3\xa5 DTU. Han blev cand.polyt. i 1936, hvor han ogs\xc3\xa5 giftede sig med Inger Tops\xc3\xb8e. Haldor Tops\xc3\xb8e, som var civilingeni\xc3\xb8r i kemi, begyndte sin karriere som medarbejder p\xc3\xa5 Aarhus Oliefabrik AS 1936-39, inden han i 1940 med sit firma Haldor Tops\xc3\xb8e A/S etablerede sig som r\xc3\xa5dgivende ingeni\xc3\xb8r i Kongens Lyngby inden for kemisk industri med speciale i heterogen katalyse. Virksomheden blev udvidet med et produktionsanl\xc3\xa6g i Frederikssund i 1958 og senere et produktionsanl\xc3\xa6g i Houston, USA._NEWLINE_I slutningen af 50\'erne eksperimenterede Tops\xc3\xb8e med fremstilling af silicium til halvledere i k\xc3\xa6lderen i sit hjem, og i 1959 grundlagde han virksomheden Topsil i 1959. En egentlig produktion blev startet i et hj\xc3\xb8rne af fabrikken i Danmark, og der blev forsket i float zone silicium. Topsil er i dag en separat b\xc3\xb8rsnoteret virksomhed med en \xc3\xa5rsoms\xc3\xa6tning p\xc3\xa5 over 300 mio. danske kroner._NEWLINE_Haldor Tops\xc3\xb8e fortsatte som eneejer af Haldor Tops\xc3\xb8e A/S til 1972, hvor italienske Snamprogetti overtog 50% af aktierne. I 2007 k\xc3\xb8bte Haldor Tops\xc3\xb8e virksomheden tilbage, og i dag er virksomheden 100% ejet af Tops\xc3\xb8e-familien._NEWLINE_Ved siden af sin egen virksomhed har Haldor Tops\xc3\xb8e bekl\xc3\xa6dt flere bestyrelsesposter, bl.a. var han formand for SAS\' bestyrelse fra 1968 og for SAS Invest A/S fra 1971. Han var ogs\xc3\xa5 medlem af bestyrelsesr\xc3\xa5det for A/S Jens Villadsens Fabriker og af bestyrelsen for A/S Villaco fra 1951, af bestyrelsen for Kampmann, Kierulff & Saxild A/S og Incentive A/S, af bestyrelsesr\xc3\xa5det for A/S De forenede Bryggerier og af kontrolkomiteen for Haand i Haand-koncernen fra 1967, af bestyrelsen for Philips Industri og Handels A/S fra 1970; formand i bestyrelsen for A/S Det Danske Luftfartselskab._NEWLINE_Han blev i 1968 udn\xc3\xa6vnt til \xc3\xa6resdoktor ved Aarhus Universitet, i 1969 ved Danmarks Tekniske Universitet og i 1986 ved Chalmers tekniska h\xc3\xb6gskola i G\xc3\xb6teborg. I 1985 modtog han Det Kgl. Danske Videnskabernes Selskabs guldmedalje og i 1991 fik han den prestigefyldte amerikanske ingeni\xc3\xb8rpris Hoover Medal. Desuden har han siden 1951 v\xc3\xa6ret medlem af Akademiet for de Tekniske Videnskaber i Danmark samt tilsvarende organisationer i Sverige (Kungliga Ingenj\xc3\xb6rsvetenskapsakademien) og USA. Han var med i Atomenergikommissionen fra 1955. I 1999 blev han af Ingeni\xc3\xb8rforeningen i Danmark udn\xc3\xa6vnt til "\xc3\x85rhundredets Ingeni\xc3\xb8r". Han har skrevet Danmarks Produktionsliv omkring 1935 (tildelt G.A. Hagemanns Guldmedalje 1944)._NEWLINE_Han ejede Frydenlund ved Vedb\xc3\xa6k.'